Музеј банатског села (Темишвар)

Музеј бантског села (рум. Muzeul Satului Bănățean) је етнографски музеј на отвореном који се налази у Темишвару. Налази се у североисточном делу града, на ободу Зелене шуме (рум. Pădurea Verde), 5 km удаљен од центра. Простире се на 17 хектара и замишљен је као реплика традиционалног банатског села, са улицама, кућама, воденицом, радионицама, амбарима, бунарима, црквом и другим различитим објектима карактеристичним за села 19. века. Објекти су пренесени из села широм регионаи укључују румунска, српска, немачка и мађарска домаћинства. Идеја музеја је да прикаже како су изгледала типична села у Банату, укључујући архитектуру, занате, обичаје и свакодневни живот становништва. Историја Иницијатива за отварање једног оваквог музеја потекла је од некадашњег директора Националног музеја Баната у Темишвару Јоахима Милоие. Он је 1928. године, по повратку из Транислваније, где је био на отварању Етнографског музеја у Клуж-Напоки, предложио оснивање етнографског музеја на отвореном у Темишвару. Идеја је заживела и Милоиа у дворишту дворца Хуњади изложио прве цркве брвнаре, крстове и сеоске куће. Поставка је функционисала је све до пред крај Првог светског рата када је музеј преко ноћи затворен. Године 1968. музеј је, на инсистирање челника Музеја Баната, премештен на садашњу локацију. Отворен је за јавност 20. августа 1971. Због неповољних зајмова који су довели до потпуног исцрпљивања државе, 80-их година 20. века Румунију је погодило велико сиромаштво. Ради заштите и очувања 1986. године музеј је затворен за посетиоце. Поново је отворен 1. маја 1995. До 2000. се налазио у саставу Музеја Баната, након чега постаје засебна установа под управом Већа округа Тимиш. Године 2006. етнографска збирка Музеја Баната, са преко 13.000 предмета, пресељена је у Музеј Банатског села. Концепт музеја У Музеју банатског села се налази преко 30 оригиналних и реконструисаних сеоских кућа које датирају из 19. века и раније, као и зграде са друштвеном функцијом црква, школа и градска кућа, затим млинови, фарме, уљаре, ковачница, занатске радионице, ватрогасна станица и друге. Сви објекти су оригинални и потичу из различитих делова Баната и различитих историјских периода. Осим аутентичних кућа, у музеју се могу видети оригинални алати, намештај, као и ћилими, столњаци, везене куварице и други предмети из свакодневног живота, који приказују културну баштину Баната. Збирка је подељена на три тематске целине: Центар села, Алеја етничких група и Живи музеј. Центар села представља језгро музеја. На овом простору налази се црква, градска кућа, школа, Народна кућа, намењена културним потребама становника, поред које се налази бина на отвореном и гостионица у којој се одвијала већина културно-просветних активности једног села. У централном делу налази се црква брвнара која је саграђена 1746. године у селу Реметеа-Лунка. Ова црква је 1807. године поклоњена верницима суседног села Топла, где је премештена на балванима које је вукло 24 пара волова. Одатле је премештена у музеј 1987. године. У Алеји етничких група приказане су традиционалне куће различитих етничких група које живе у Банату. Од 2000. године свечано су отворене мађарска кућа, немачка кућа, словачка кућа, украјнска кућа и српска кућа. Живи музеј представља реконструкцију сеоског живота у 18. и 19. века у Банату, кроз четири реплике аутентичних традиционалних домаћинстава – румунског, мађарског, немачког и српског. Пројекат је реализован кроз прекограничну сарадњу Румуније и Мађарске од јуна 2013. до децембра 2014. године. Кроз ове реплике посетиоци се могу упознати са начином живота етничких група које овде живе на овим просторима, традиционалним занимањима као што су земљорадња и сточарство, рибарство у мађарском домаћинству, стари занати као што су ковачки занат у немачком или кројачки у српском домаћинству. Међу експонатима у сталној поставци Музеја банатског села истичу се: збирка тканина које се користе у ентеријеру, збирка народних ношњи и украса, збирка икона и верских предмета, збирка наивног сликарства и албума, збирка народне архитектуре, збирка предмета за домаћинство, збирка производа домаће радиности и занатства – керамике специфичне за банатске центре грнчарства и обрада дрвета. Програми у Музеју У Музеју банатског села током пролећа и јесени организују се различите манифестације: етно-сајмови, радионице старих заната и фолклорни наступи. Неки од познатијих су Фестивал етничких група, током којег различите етничке групе излажу народне ношње, традиционалну храну, пиће и музику и Сајам занатлија на којем се излажу традиционални производи популарне културе из целе Румуније. У музеју се повремено организују и различите изложбе, а постоји и образовни програм, намењен првенствено деци. Галерија Види још Парк ружа (Темишвар) Референце Спољашње везе „Сарадња с Музејом банатског села у Темишвару”. Градски музеј Сомбор. Приступљено 2025-11-03. „Изложба "Време у традиционалној култури Баната"”. ЈМУ Радио-телевизија Војводине. 15. 12. 2017. Приступљено 2025-11-03.